Hoe werk bloeddruk en hoe beheer jy dit? - WelstandWelstand
Tuis / Advies / Hoe werk bloeddruk en hoe beheer jy dit?
Hoe werk bloeddruk en hoe beheer jy dit?
Hoë bloeddruk is een van die hoofoorsake van hartaanvalle, beroerte, nierversaking en voortydige dood en dit is dus noodsaaklik om jou bloeddruk te monitor.
Elke keer as die hart klop, pomp dit bloed van die hart af na die res van jou liggaam. Wanneer jou dokter jou bloeddruk neem, word dit uitgedruk as ʼn meting met twee getalle, met een getal bo (sistolies) en een onder (diastolies), byvoorbeeld 120/80 mm Hg.
Die boonste getal toon die druk in jou are tydens die sametrekking van die hartspier. Dit word sistoliese druk genoem. Die onderste getal verwys na jou bloeddruk tydens die periodes tussen hartkloppe. Dit word diastoliese druk genoem. Albei getalle is belangrik om die status van jou hartgesondheid te bepaal.
Die bloeddruk is normaal as die sistoliese druk laer as 140 mm Hg en die diastoliese druk laer as 90 mm Hg is.
Getalle wat hoër as die ideale paar is, dui daarop dat jou hart te hard werk om bloed na die res van jou liggaam te pomp.
Hoë bloeddruk word gewoonlik gediagnoseer wanneer jou sistoliese druk tussen 130 en 139 mm Hg is. Jou bloeddruk kan egter tydens een meting hoog wees en die volgende keer normaal. Wanneer daar egter verskeie kere na mekaar ʼn hoë telling is, kan dit op hoë bloeddruk dui.
Daar is verskeie faktore wat tot hoë bloeddruk kan lei. Dit sluit onder meer in familiegeskiedenis, ouderdom, ʼn gebrek aan oefening, ʼn ongesonde dieet, oorgewig, te veel alkohol, en rook.
Hoë bloeddruk veroorsaak skade aan die bloedvate, ingesluit bloedvate in van die organe soos die oë, niere en brein. Onbeheerde hoë bloeddruk kan tot ʼn hartaanval, beroerte en selfs blindheid lei. Dit kan ook hartversaking en ander ligter simptome soos moegheid, kortasemrigheid en geswelde enkels tot gevolg hê.
Daar is medikasie om hoë bloeddruk te behandel maar sekere leefstylveranderings kan ook bloeddruk verbeter.
Leefstylveranderings sluit die volgende in:
Volg ʼn gesonde, gebalanseerde dieet wat bestaan uit genoeg vrugte en groente.
Minder sout word ook aanbeveel.
Matige oefening kan die sistoliese bloeddruk binne maande met tot 10 mm Hg verminder.
Na elke sigaret styg die bloeddruk vir sowat 30 minute tydelik.
ʼn Gesonde gewig sal ook help om bloeddruk te verminder.
Stres en angstigheid kan ook tot hoë bloeddruk lei.
Medikasie vir bloeddruk moet gereeld gedrink word en bloeddruk moet gereeld geneem word.
Blood Pressure UK: http://www.bloodpressureuk.org/BloodPressureandyou/Thebasics/Bloodpressurechart
The Heart and Stroke Foundation SA: http://www.heartfoundation.co.za/blood-pressure/